Стефан Стамболов
Не ме роди моя баща…

chitanka.info

Не ме роди моя баща

знатен и богат,

не остави той сину си

никакъв имот.

Сал едно ми той остави —

един скъп съвет,

и той стана зарад мене

моя свят завет:

„Не продавай ти честта си,

свойта свобода.

На никому да не станеш

подлизник, слуга.

Но е бил той силен, знатен,

но е бил богат,

пред никого да не склониш

твоя мъжки врат.“

И запомних ази тия

бащини слова,

и никому не станах

подлизник, слуга.

Живея си както мога

и както си знам.

И никому аз не казвам:

дай ми хляб да ям!

От глад, мъки и неволи

сред страшна борба

аз отпаднах и усещам

скоро ще умра.

Но ще умра ази честен

и като герой.

Никой за мен не ще каже:

„Роб той беше мой.

Аз го храних, той ми беше

покорен слуга,

и той беше от многото

хора на света.“

Издание: Стефан Стамболов, „Запомни ме, Живот! Поезия и публицистика“, „Абагар“, С. 1993, Съставителство, предговор и приложение проф. д-р И. Радев.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.